Ettepanek: NÕUKOGU MÄÄRUS kalapüügivõimaluste jaotamise kohta Euroopa Liidu ja Guinea-Bissau Vabariigi vahelise protokolli (millega määratakse kindlaks lepinguosaliste vahelise kehtiva kalandusalase partnerluslepinguga ettenähtud kalapüügivõimalused ja rahaline toetus) alusel /* COM/2012/0262 final - 2012/0135 (NLE) */





SELETUSKIRI 1. ETTEPANEKU TAUST Vastavalt nõukogu poolt antud volitustele[1] pidas Euroopa Komisjon Guinea-Bissau Vabariigiga läbirääkimisi Euroopa Ühenduse ja Guinea-Bissau Vabariigi vahel sõlmitud kalandusalase partnerluslepingu protokolli uuendamise üle. Nende läbirääkimiste tulemusena parafeeriti 10. veebruaril 2012 uus protokoll. Uus protokoll hõlmab kolmeaastast ajavahemikku alates protokolli allkirjastamise kuupäevast. Protokolliga on ette nähtud kalapüügivõimalused järgmiste kategooriate puhul: – krevetikülmutustraalerid: 3 700 brt; – kala- ja peajalgsete külmutustraalerid: 3 500 brt; – 28 tuunipüügiseinerit / pinnaõngejadaga püügilaeva; – 12 ritvõngedega tuunipüügilaeva. Vaja oleks määrata kindlaks kalapüügivõimaluste jaotamispõhimõtted liikmesriikide vahel. Sellest lähtuvalt teeb komisjon nõukogule ettepaneku võtta vastu käesolev määrus. 2. HUVITATUD ISIKUTEGA TOIMUNUD KONSULTEERIMISE JA MÕJU HINDAMISE TULEMUSED Enne kalandussektorit ning keskkonna- ja arengualaseid valitsusväliseid organisatsioone ühendava kaugsõidulaevastiku piirkondliku nõuandekomisjoni raames toimunud läbirääkimisi konsulteeriti huvitatud isikutega. Liikmesriikide ekspertidega konsulteeriti ka tehnilistel koosolekutel. Konsultatsioonid kinnitasid huvi Guinea-Bissau kalandusprotokolli jätkumise vastu. 3. ETTEPANEKU ÕIGUSLIK KÜLG Kalandusalase partnerluslepingu uus protokoll on edastatud nõukogule selle allkirjastamise ja ajutise kohaldamise heakskiitmiseks. Samuti on see edastatud nõukogule ja Euroopa Parlamendile protokolli sõlmimiseks. 2012/0135 (NLE) Ettepanek: NÕUKOGU MÄÄRUS kalapüügivõimaluste jaotamise kohta Euroopa Liidu ja Guinea-Bissau Vabariigi vahelise protokolli (millega määratakse kindlaks lepinguosaliste vahelise kehtiva kalandusalase partnerluslepinguga ettenähtud kalapüügivõimalused ja rahaline toetus) alusel EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 43 lõiget 3, võttes arvesse Euroopa Komisjoni ettepanekut ning arvestades järgmist: (1) Nõukogu võttis 17. märtsil 2008 vastu määruse (EÜ) nr 241/2008 (Euroopa Ühenduse ja Guinea-Bissau Vabariigi vahelise kalandusalase partnerluslepingu sõlmimise kohta),[2] (edaspidi "partnerlusleping"). (2) Kalandusalase partnerluslepingu uus protokoll (edaspidi „uus protokoll”) parafeeriti 10. veebruaril 2012. Uue protokolliga nähakse ette liidu laevade kalapüügivõimalused Guinea-Bissau suveräänsete õiguste või jurisdiktsiooni all olevates vetes. (3) [Kuupäev] võttis nõukogu vastu otsuse nr …/2012(EL)[3][4] uue protokolli allkirjastamise ja ajutise kohaldamise kohta. (4) Tuleks kindlaks määrata meetod kalapüügivõimaluste jaotamiseks liikmesriikide vahel uue protokolli kohaldamisajaks. (5) Kui selgub, et kalandusalase partnerluslepingu alusel liidule eraldatud kalapüügivõimalusi ei kasutata täielikult, teavitab komisjon sellest asjaomaseid liikmesriike vastavalt 29. septembri 2008. aasta määruse (EÜ) nr 1006/2008 (mis käsitleb ühenduse kalalaevadele loa andmist püügitegevuseks ühenduse vetest väljaspool ning kolmandate riikide laevade juurdepääsu ühenduse vetele)[5] artikli 10 lõikele 1 Kui liikmesriik ei vasta nõukogu määratud tähtajaks, käsitatakse seda kinnitusena, et asjaomase liikmesriigi laevad ei kasuta kõnealusel perioodil oma kalapüügivõimalusi täielikult. Kõnealune tähtaeg tuleb kindlaks määrata. (6) Võttes arvesse, et praegu kehtiv protokoll kaotab kehtivuse 15. juunil 2012, tuleks hakata käesolevat määrust kohaldama alates uue protokolli allkirjastamise kuupäevast, ON VASTU VÕTNUD KÄESOLEVA MÄÄRUSE: Artikkel 1 Euroopa Liidu ja Guinea-Bissau vahelises protokollis (millega määratakse kindlaks lepinguosaliste vahelise kehtiva kalandusalase partnerluslepinguga ettenähtud kalapüügivõimalused ja rahaline toetus) sätestatud kalapüügivõimalused jaotatakse liikmesriikide vahel järgmiselt: a) krevetikülmutustraalerid: Hispaania || 2 500 BRT Kreeka || 140 BRT Portugal || 1 060 BRT b) kala- ja peajalgsete külmutustraalerid: Hispaania || 2 900 BRT Itaalia || 375 BRT Kreeka || 225 BRT c) tuunikülmutusseinerid ja õngejadalaevad: Hispaania || 14 laeva Prantsusmaa || 12 laeva Portugal || 2 laeva d) ritvõngedega tuunipüügilaevad: Hispaania || 9 laeva Prantsusmaa || 3 laeva 2. Määruse (EÜ) nr 1006/2008 kohaldamine ei piira Euroopa Ühenduse ja Guinea-Bissau Vabariigi vahelist kalandusalast partnerluslepingut. 3. Kui lõikes 1 osutatud liikmesriikide kalapüügilitsentside taotlused ei hõlma kõiki neile protokolliga sätestatud püügivõimalusi, võtab komisjon määruse (EÜ) nr 1006/2008 artikli 10 kohaselt arvesse mis tahes muu liikmesriigi kalapüügilitsentsi taotlusi. 4. Määruse (EÜ) nr 1006/2008 artikli 10 lõikes 1 osutatud tähtaeg, mille jooksul peavad liikmesriigid kinnitama, et nad ei kasuta lepingu alusel jaotatud kalapüügivõimalusi täielikult, on kümme tööpäeva arvestatuna kuupäevast, millal komisjon teatab neile, et kalapüügivõimalused ei ole ammendatud. Artikkel 2 Käesolev määrus jõustub järgmisel päeval pärast selle avaldamist Euroopa Liidu Teatajas. Määrust kohaldatakse alates uue protokolli allkirjastamise kuupäevast. Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja [1] Vastu võetud 2011. aasta 20. oktoobril põllumajandus- ja kalandusnõukogu poolt. [2] ELT L 75, 18.3.2008, lk 49. [3] ELT C …. [4] ELT: viide dokumendile 9791/11. [5] ELT L 286, 29.10.2008, lk 33.